Fizika nas uči da je lakše pokretati krave nego kuće, što u hrvatskom slučaju ima i korolar – bolje ti je peći hamburgere, nego baviti se nekretninama. Kanađanin je u Zagrebu inaugurirao hambić kakav se pekao prije pojave fast fooda, no zabezeknut je načinom na koji Lijepa Naša vodi svoju gospodarsku kuhinju. Baš kao i nonšalancijom s kojom domaći uglavnom pristupaju svojem poslu



Njegova je ideja da se hamburger spravlja kao prije no što je postao fast food proizvod. Znači, ne toliko brzo i sa sastojcima za koje može garantirati. No nije sve iz lokalne proizvodnje zdravo, hranjivo i profitabilno. Konobari, za početak: 'Osnove usluživanja ovdje se još nisu promijenile. Uglavnom se sve svede na to da sjedneš, konobar dođe, ti naručiš, on donese i kada hoćeš otići, moraš ga tražiti na sve strane da ti naplati. Neće te pitati sviđa li ti se naručeno, neće ti predložiti još jedno piće kada vidi da si pri kraju, neće ti ponuditi ništa s menija uz informaciju o proizvodu. Pola konobara nikada ni ne sretne vlasnika, samo mehanički odrađuju posao i zapravo ih zaboli za njega.'